runetrust/blame-folketinget-dk huggingface dataset:
Lars Løkke Rasmussen (V), 2009-01-28:
Det kunne sådan set være den første mulighed for også under indtryk af krisen at skabe en profil på vores investeringer, som både sikrer, at vi når det, vi gerne vil i forbindelse med infrastrukturen, og samtidig yder en håndsrækning til en bygge- og anlægssektor, som jo bestemt er under pres.
Pia Adelsteen (DF), 2011-02-03:
Jeg har også det indtryk, at PTU, altså Landsforeningen af Polio-, Trafik- og Ulykkesskadede, egentlig er tilfredse med den udvikling, der er sket, fordi de jo netop har påpeget en del af de problemer, som står i beslutningsforslaget, og også, at der er sket en forbedring.
Karsten Lauritzen (V), 2011-12-20:
Afvisningen af det her lovforslag meldte Venstre jo sådan set ud for en måned siden, og justitsministeren har haft mulighed for at tage kontakt til mig eller andre i Venstre for at høre, hvad det var, vi mente, når vi ikke ville være med til lovforslaget, som det lå.
Lars Barfoed (KF), 2010-05-27:
Hvis det er sådan, at der er et ønske om det, vil vi gerne gentage forespørgslen hos Rigspolitiet med hensyn til, om der sker en udbredelse af f.eks. dyresexshows, klubber eller dyrebordeller, selv om man jo tidligere har undersøgt det, som jeg nævnte.
Bent Bøgsted (DF), 2011-12-21:
Men det, der står fast, er, at man da ikke under en krise, hvor det drejer sig om at bevare arbejdspladser i Danmark og det drejer sig om at skabe vækst – regeringen påstår, at den skaber 9.000-10.000 job i 2020 – går ud og pålægger virksomhederne store afgifter, som betyder, at virksomhederne skal til at lukke og fyre deres medarbejdere.
Keld Albrechtsen (EL), 1997-10-09:
Desværre har netop den danske regering gjort sig internationalt bemærket ved at være den regering, der mest aggressivt har arbejdet for så omfattende og så hurtig en NATO-udvidelse som muligt og dermed også har forspildt alle muligheder for at arbejde for atomvåbenfri zoner og nedrustning i vores del af verden.
Carolina Magdalene Maier (ALT), 2018-01-26:
Den ene har vi ikke været så meget inde på i dag, hvilket jeg synes er ærgerligt, men det er, at vi ikke kommer til i Alternativet at lægge stemmer til en politik, som opdeler folk på baggrund af etnicitet, for det er sådan set ulovligt, og det er i strid med den europæiske menneskerettighedskonvention.
Kim Edberg Andersen (DD), 2025-04-04:
Jeg er fuldstændig enig, og jeg er også fuldstændig enig i det med, at man, når man har kommunikation med andre mennesker, skal til at vurdere, hvordan det, man siger, bliver modtaget, efterrationaliseret og nogle gange endda på tredje hånd bliver taget ned og forstået, og at det er afsenderens ansvar.
Magnus Heunicke (S), 2022-01-21:
Den ekspertgruppe blev nedsat i 2020, og deres opgave var at se, om den rapport, der var tilbage fra 2010, som hed »Status for patogenreduktion af blodkomponenter – en udredning om inaktivering og reduktion af smittekim i blodkomponenter 2010«, fortsat var gældende.
Torsten Schack Pedersen (V), 2016-03-31:
Og det er egentlig set i lyset af det ganske fornuftige udgangspunkt, at jeg så vil spørge, om ikke Dansk Folkeparti er bekymret for, at vi stiller nogle krav til virksomheder, der ligger i Danmark, som er skrappere, end hvis de præcis samme virksomheder lå i Sverige eller Tyskland, for det vil jo helt åbenbart betyde, at vi så påfører en virksomhed, der er placeret i Danmark, større omkostninger, end hvis den lå i Sverige eller Tyskland.
Benedikte Kiær (KF), 2010-05-19:
Vi bliver nødt til at erkende, at det er enormt vigtigt, at vi sørger for at bruge vores penge rigtigt og meget fornuftigt, for vi lever i en tid, hvor vi kan se, det brænder rigtig mange steder i Europa, fordi man ikke har haft styr på de offentlige udgifter, og gælden bare er steget og steget, så man simpelt hen kan se, at de lande er ved at knække sammen.
Bjarne Laustsen (S), 2010-06-01:
Hver dag er der deltidsbrandmænd, som, hvis de mister deres arbejde i deres hovederhverv, må finde sig i at begynde at tælle ned af de 30 uger og til sidst sammen med de andre 30 gode kollegaer, der allerede er stoppet, og mere end 194 må begynde at spise af den periode. Så de lever med utrygheden, og det er ellers dem, der til hverdag skaber tryghed for ganske almindelige borgere ved at stå til rådighed 365 dage om året 24 timer i døgnet og være klar, når beredskabet har brug for dem.
Kim Mortensen (S), 2005-03-16:
Men derudover er jeg da enig i, at det er vigtigt, at vi tager regionalpolitiske hensyn, når det gælder om at placere statslige arbejdspladser, og der kan jeg sige, at i Esbjerg har antallet af statslige arbejdspladser i perioden fra 4. kvartal 2001 til 4. kvartal 2004 ligget helt konstant på ca. 3.710.
Tom Behnke (KF), 2009-05-07:
Det resulterede i, uden at Folketinget ændrede en eneste lov, at Ritt Bjerregaard og Københavns Kommune fremlagde en stribe tiltag og forslag til, hvordan man kunne komme det her bandeopgøruvæsen til livs, hvordan man kunne lave en præventiv indsats, en forebyggende indsats.
Holger K. Nielsen (SF), 2016-10-11:
Man kan have alle mulige argumenter for det, men når man nu meget voldsomt bruger argumentet imod Dansk Flygtningehjælp, nemlig at nævnet skal fremstå helt objektivt, helt uafhængigt, så er det bare, jeg siger, at så fremstår det vel heller ikke helt uafhængigt, når Integrationsministeriet direkte har en person siddende der.
Peter Skaarup (DF), 2020-10-08:
Det var en fornøjelse at høre, at Socialdemokraterne i tirsdags faktisk havde ændret signaler i forhold til den udlændingepolitik, vi har kendt Socialdemokraterne på, altså tilbage til Poul Nyrup Rasmussen og Mogens Lykketoft og dem, der i sin tid har stået bag den slappe udlændingepolitik sammen med Det Radikale Venstre og Enhedslisten og andre.
Elisabeth Arnold (RV), 2004-03-17:
jeg faktisk, at de danske myndigheder kan gøre meget godt ved at sige: Hov, vi skal oplyse den pågældende kvinde om de rettigheder, hun har ifølge dansk lov, så hun kan få den behandling, som hun bør have i et dansk retssystem. Jeg tror, at vi skal gennemgå nogle af de her emner kritisk i Retsudvalget, og så håber jeg, at vi kan få et meget bredt flertal for de gode forenklinger og de gode forbedringer, der er i lovforslaget.
Carina Christensen (KF), 2006-10-24:
Og vil det så sige, at alle andre radikale kommunalbestyrelsesmedlemmer, når de har holdt møde i resten af landet, vil være fuldstændig enige med den radikale folketingsgruppe, eller kunne man forestille sig, at de ville sige, at de rent faktisk står i den samme situation, som Henrik Larsen i Kolding, og at de faktisk synes, det er et problem, man bør kigge på med stor alvor – også i den radikale folketingsgruppe?
Lotte Rod (RV), 2022-01-11:
Og der tror jeg, at det allervigtigste er, at den udvikling sker gennem fagene, og så skal lærerne selvfølgelig have tid til og have rammer til, at det også kan blive til virkelighed, så det ikke bare er noget, der står på papiret, og de er nødt til at løbe fra den ene klasse til den anden, men at de rent faktisk kan lave forløb, hvor eleverne oplever, at der er varierede undervisningsformer, hvor de kan have kroppen med.
Christian Poll (ALT), 2017-04-04:
Flere høringsparter, f.eks. Dansk Energi, Intelligent Energi og SEAS-NVE Net giver udtryk for, at forslaget til den nye økonomiske regulering vil afskære netvirksomhederne fra at deltage i innovative projekter med en længere indtjeningshorisont end 5 år, som har en positiv samfundsmæssig værdi.
Mette Hjermind Dencker (DF), 2021-04-06:
Her er det altså en kæmpe fordel at kunne gøre det, som Ærø Kommune har gjort i årevis, nemlig have et bosætningshus, som kommunen driver, hvor man lige kan bo nogle måneder og se, om det her øliv eller landdistriktsliv er noget for en.
Jørn Pedersen (S), 2001-05-15:
Så vil jeg gerne have mig frabedt at få pålagt nogle synspunkter om asylcentre, og jeg vil godt bede hr. Kristian Thulesen Dahl sådan i løbet af de næste 14 dage, for jeg har forstået, det er researchperioden op til afslutningsdebatten, at finde frem til de beslutningsforslag, Dansk Folkeparti har fremsat i det her Folketing, og forklare, hvor mange af dem der er centralistiske, og hvor mange der er decentrale.
Pernille Vermund (NB), 2022-04-22:
15 pct. af børn, der vokser op i indvandrerfamilier, opdrages med vold, og forskningen viser, at et 5-årigt barn af ikkevestlige indvandrere i gennemsnit har udviklet mindre empati, er dårligere til at samarbejde og har sværere ved at udtrykke sine følelser end et 3-årigt barn af danske forældre.
Thomas Jensen (S), 2025-02-06:
Der er en erkendelse af, at der er et samfundsproblem med trængsel; der er en erkendelse af, at vi som beslutningstagere herinde har et ansvar; og der er også – og det synes jeg er det nye i ordførerens tale – et supergodt forslag, nemlig at vi går ud og spørger de borgere, de kommuner, hvor nogle mener, at man skal ophæve arealreservationen, mens andre mener, at man ikke skal ophæve arealreservationen.
Karsten Lauritzen (V), 2012-04-18:
For Venstres vedkommende vil jeg så understrege, at vi synes, det er særlig interessant at se på, hvilken rolle det er de tre socialdemokratiske justitsministre som øverste chefer for Politiets Efterretningstjeneste har spillet, og om det var med deres velsignelse, at der i den periode i 1990'erne, hvor der foregik mange sletninger, bl.a. i 1996, skete sletning.
Morten Bødskov (S), 2013-03-20:
Men når vi nu er ved spørgsmålet om den kriminelle lavalder, vil jeg da gerne slå fast over for spørgeren, at der ikke er nogen holdepunkter for at antage, at kriminalitet kan forebygges og bekæmpes effektivt ved at behandle børn som kriminelle voksne.
Theresa Berg Andersen (SF), 2023-11-30:
Samtidig vil jeg bare lige komme med en lille opfordring til, at ordføreren går ind og kigger på det, som formanden for Landdistrikternes Fællesråd også orienterer om, nemlig de mange, mange henvendelser, der ligger på området, om, at borgere, der får nej til et lån, ikke bliver oplyst om den her mulighed.
Birthe Rønn Hornbech (V), 2001-05-23:
Problemet er, at der kommer 5.000 asylsøgere, som slet ikke har krav på opholdstilladelse, men som ved, at bare de trækker sagen i langdrag, så får de alt betalt, og hvis de kan blive ved med at trække sagen ud igen og igen, så ender det såmænd nok med, at de får lov at blive.
Annette Just (FP), 1997-12-10:
, nemlig at vi må erkende, at det udvidelsesprojekt, som den danske regering har kæmpet uhyre energisk for, ikke kan lade sig gøre. Det kan ikke gennemføres, sådan som den europæiske virkelighed ser ud, og som en Oscar Lafontaine definerer det tyske socialdemokratis placering, for her er det magten, det drejer sig om.
Christian Poll (ALT), 2016-12-19:
Vi kan godt finde flere initiativer med hensyn til solenergi og tror også på sol i fremtiden, men jeg har hørt ministeren sige, at det, der kommer frem til 2020, vil være maksimalt 20 MW, fordi 60/40-ordningen er fyldt op og 20 MW er det, der så skal komme frem til 2020.
Pia Christmas-Møller (KF), 2001-02-21:
Om der er behov for enkelte justeringer er vanskeligt at overskue på nuværende tidspunkt, men selve hovedprojektet med lovforslaget, nemlig at forhøje godtgørelsen for varige men, at sikre en vis sammenhæng med erstatsansvarsloven under Justitsministeriets ressort, er vi fuldstændig enige i.
Kristian Jensen (V), 2003-12-12:
Til hr. Anders Samuelsen: Det er lidt pudsigt, at hr. Anders Samuelsen siger, at der ikke bliver afdraget nok, samtidig med at vi så i går, at statens overskud er steget med 7 mia. kr. Hr. Anders Samuelsen taler om familiefaderen, der kommer hjem og siger: Skal vi ikke bruge noget mere?
Flemming Møller Mortensen (S), 2017-05-29:
Lad mig spørge Venstres ordfører: Er det brugerbetaling, at en borger slet ikke skal gå til sin tandlæge for at få lavet kontrol og rensning, fordi tandlægen siger: Dine tænder er så sunde, at det vil være helt overflødigt, at du kommer her hvert halve år?
Morten Homann (SF), 2006-01-18:
Spørgsmålet er jo i alt væsentligt skriftligt begrundet, men det er alligevel ganske interessant, hvad statsministeren vil svare i en alvorlig sag, som jo handler om både den aktuelle diskussion om, hvordan regeringen ønsker at betjene Folketinget som grundlag for Folketingets arbejde, og lov om ministres ansvarlighed, altså hvad det er for nogle krav, som statsministeren som chef for regeringen stiller til sine medarbejdere, ministrene, i deres besvarelser af spørgsmål fra Folketinget.
Bendt Bendtsen (KF), 1997-12-12:
Det er med andre ord en meget fundamental frihed, det her drejer sig om, og det drejer sig vel at mærke om friheden til at være medlem af en arbejdsløshedskasse efter eget valg. Vi tager igen udgangspunkt i individets rettigheder, mens venstrefløjen her i Tinget øjensynlig tager udgangspunkt i de eksisterende a-kassers rettigheder til ikke at skulle belemres med noget så ubehageligt som fri konkurrence.
Simon Emil Ammitzbøll (RV), 2006-12-15:
Jeg synes, det er en meget væsentlig problemstilling, som Enhedslisten rejser, og jeg synes, at det er vigtigt, at vi får slået fast, at cpr-nummeret ikke bare skal være en indgang til at udveksle oplysninger mellem, jeg er lige ved at sige nærmest hvilke som helst myndigheder.
Tom Behnke (KF), 2013-03-14:
Når vi har en diskussion om vores efterretningstjeneste og om, hvor meget tilsyn der skal være, hvor meget kontrol der skal være, og hvor meget indsigt der skal være i, hvad de laver, set i forhold til at de også skal kunne udføre deres opgave, er det i den her sammenhæng vigtigt at huske, at det, der er efterretningstjenestens opgave, er at beskytte Danmark og den danske befolkning.
Søren Pind (V), 2016-04-06:
Jeg kan huske, hvordan en hærdebred ambulancefører, da jeg var bygge- og teknikborgmester i København, i realiteten brød sammen, da han kunne fortælle mig, at ingen ville lytte til, at de havde problematikker med at komme frem bestemte steder, og at de blev overfaldet og også i nogle tilfælde forfulgt.
Dennis Flydtkjær (DF), 2020-10-22:
Og jeg har bemærket, at der er rigtig mange af høringssvarene – og besvarelserne kommer lige fra Vejle Kommune til Aalborg og Aarhus Kommuner og fra Cyklistforbundet, ja, næsten hele pladen fuld – hvor man siger, at det altså er lidt underligt, at man ikke må regulere det.
Jens Rohde (V), 2002-03-12:
Men hvis man påstår, at de her forhold skulle være udtryk for det, som nogle kommentatorer har kaldt hovedkulds liberalisme, eller som hr. Aage Frandsen vist kaldte liberalisme for fuld skrue, eller såmænd bare liberalisme i almindelighed, så mener jeg faktisk, at man har misforstået, hvad liberalisme som ideologi egentlig er.
Susan Kronborg (RV), 2022-03-02:
Med det udgiftsniveau, vi taler om, ville det jo ikke betyde noget for ministeren eller for mig for den sags skyld eller for den gennemsnitlige voksne person her i Danmark, men for unge kan det jo være halvdelen af budgettet, der lige pludselig ryger, og der er ikke råd til bøger, og der er ikke råd til en vinterfrakke.
Jørgen Estrup (RV), 1998-10-08:
Det, jeg sagde med mine ord om det internationale samarbejde, om en manglende respekt for, at jungleloven hersker på det her område, er, at vi skal have et bedre samarbejde og dermed også overveje, hvordan vi kan sikre, at de finansielle transaktioner ikke er nogle, der tager suveræniteten fra de regeringer, som faktisk gerne vil forsøge at få fastholdt en velfærdsmodel.
Holger K. Nielsen (SF), 2018-05-23:
Og jeg vil godt sige, og det også er derfor, at vi ikke er med i det forslag til vedtagelse, som Enhedslisten har fremsat, for vi synes, at man er nødt til at tage alvorligt, at der er udfordringer for os i Danmark og også for Europa med hensyn til flygtningepresset, som giver problemer i forhold til vores arbejdsmarked, i forhold til vores velfærdssystem, men også politiske udfordringer med en højrepopulisme, der vokser voldsomt.
Pia Kjærsgaard (DF), 2023-11-30:
Jeg er faktisk ret rystet, det må jeg sige, over den fuldstændige mangel på viden, fru Zenia Stampe har om det her; altså at hun bare bevæger sig rundt i, at så skal staten certificere, men nå ja, det kan godt være, at man ikke skal det alligevel, og det vil fru Pia Kjærsgaard nok heller ikke være med til.
Jette Gottlieb (EL), 2023-05-02:
Derfor er det vigtigt, at vi fører de samtaler i NORDEFCO, det er jeg enig i, men jeg mener også, at vi skal være opmærksomme på langt mere af det, jeg omtalte som et forsvar, der retter sig mod f.eks. cyberangreb og angreb på den vitale infrastruktur.
Svend Aage Jensby (V), 1998-10-07:
Formålet med NATO-indsatsen er, synes jeg, som nogle af de tidligere korte indlæg har manglet, jo først og fremmest at fremme en politisk aftale og at bringe nødhjælpen frem - det er jo det, der er målet - og stoppe kamphandlingerne, så humanitære organisationer kan operere og sikre, at de fordrevne kan vende hjem.
Peter Skaarup (DF), 2010-04-29:
Må jeg godt lige sige til hr. John Dyrby Paulsen, at virkeligheden jo er, at det har vi netop sikret med den skatteomlægning, der er blevet lavet – og det var i øvrigt noget, Ældre Sagen var meget glad for – ved at vi forhøjede pensionstillægget.
Elisabeth Geday (RV), 2006-03-02:
Men når fru Helle Sjelle nu har anerkendt den problemstilling, kunne man så ikke forestille sig, at hun som ligestillingsordfører havde nogle gode initiativer i skuffen, som kunne løse ligestillingsproblemet, når det tilsyneladende ikke er i orden at øremærke 3 måneder af barselorloven til faderen, selv om vi har set, at det virker i Island?
Karsten Hønge (SF), 2024-11-28:
Debatten har jo afsløret, at det store mindretal i Folketinget har gennemskuet regeringen – har gennemskuet, hvad det her går ud på, altså at holde indeksering af pensionsalderen flydende frem til næste valg, så alle positioner kan være åbne, og så man kan lade, som om at man nu virkelig vil gøre noget ved det.
Svend Aage Jensby (V), 1998-01-15:
altså også skal vide, at det stiller nogle krav til dem, og stiller vi ikke de krav fra Folketingets side, mister vi befolkningens forståelse for det her vigtige område, og uden at blive for højtidelig kan man vel også sige, at så værner vi ikke tilstrækkeligt om det at være dansk.
Svend Auken (S), 2002-04-23:
Når det drejer sig om handel med kvoter i forhold til de østeuropæiske lande, vil det være meget vanskeligt, det har miljøministeren også ved flere lejligheder gjort opmærksom på, at sondre mellem kvoter, som reflekterer reelle reduktioner, og kvoter, der skyldes den afindustrialisering, der har fundet sted i Rusland, Ukraine og andre af de tidligere sovjetrepublikker f.eks. Det vil være meget, meget svært at skelne her.
Tom Behnke (KF), 2009-04-02:
Og det handler jo så ikke kun om grænsen mellem Danmark og Tyskland i Sønderjylland, det handler også om, at det skal være langs kyststrækningen - Danmark har en kyststrækning på omkring 7.000 kilometer, og der er kun 10.000 politifolk, så de skal løbe noget frem og tilbage for at kunne lave den her effektive grænsekontrol - for ikke at tale om luftrummet, for kriminelle kan jo også simpelt hen bare via fly sørge for at få ting ind og ud af Danmark.
Mette Frederiksen (S), 2012-12-04:
Så har vi i hele spørgsmålet omkring dagpengene og den svære situation, det er for de tusindvis af mennesker, der er blevet arbejdsløse på grund af krisen, og som har svært ved at komme tilbage på arbejdsmarkedet, som punkt 4 gjort det, som vi har aftalt i finansloven for 2013 sammen med Enhedslisten.
Frank Jensen (S), 1998-01-15:
Når det er sagt, vil jeg udtrykke min tilfredshed med, at Kriminalforsorgen i den finanslov, som er gældende for 1998, og som vi netop har vedtaget, har fået en følelig håndsrækning i form af en bevillingstilførsel på knap 80 mio. kr. Dette muliggør en generel styrkelse af personalet i fængslerne, hertil er afsat ca. 20 mio. kr.; en indsats over for negativt stærke fanger, hertil er afsat ca. 28 mio. kr.; en indsats over for visse unge afsonere i Statsfængslet i Ringe, hertil er afsat ca. 4 mio. kr.; en fortsat udbygning og evaluering af vort særlige program for, at de indsatte skal lære at styre sig selv, såkaldt kognitiv færdighedsuddannelse, hertil er afsat ca. 3 mio. kr.;
Mette Frederiksen (S), 2023-05-12:
Så det er i hvert fald mit klare indtryk, at de ministre i den danske regering, der har en relation til rigsfællesskabet, bruger ganske meget tid på at have en tæt dialog med deres respektive partnere, og sådan skal det være, for det er også i det samarbejde, hvor man vil kunne klare mange problemstillinger, der måtte opstå, eller få forberedt sig sammen på de beslutninger, der skal tages.
Keld Albrechtsen (EL), 1999-01-27:
Jeg har ikke helt forstået, hvorfor regeringen ikke vil støtte det ændringsforslag, der ligger på det område, fordi ministeren har jo, siden man vedtog den nye fødevarelov, gået rundt og sagt, at der skal være åbenhed, og at han sandelig er tilhænger af, at forbrugerne får ren besked.
Yildiz Akdogan (S), 2016-03-03:
Når jeg nævner alt det her, er det også for at understrege, at det er et stort kaos, der hærger i landet, og det ansvar, der egentlig påhviler Erdogan og AKP-regeringen, er jo at finde holdbare løsninger i forhold til både den tyrkiske befolkning, minoriteterne, herunder den kurdiske befolkning, og også religiøse minoriteter.
Brian Mikkelsen (KF), 2006-11-15:
Samtidig med at vi vil benytte lejligheden til at sikre et kvalitetsløft af egnsteatrene med de mange nye penge, vi putter ind i egnsteatrene, og som for det første går til nye teatre og for det andet går til et historisk løft af de eksisterende teatre, tror vi, at vi kan sikre egnsteatrene en ret god placering i det lokale kulturliv – også i henhold til at der er mange gode ønsker om at fremme teateraktiviteterne lokalt.
Martin Henriksen (DF), 2008-05-08:
Så hvis Socialdemokraterne selv mener, at de ved at indføre nationale test og elevplaner i folkeskolen udviser tillid til folkeskolen, så kan Dansk Folkeparti jo også godt tillade sig at mene, at ved at vi går ind for en bestemt eksamensform, udviser vi også tillid til universitetsverdenen.
Jens Peter Vernersen (S), 2000-10-24:
Det er naturligvis en styrkelse af virksomheder, hvor der sker en hurtig forældelse af driftsmidlerne, og det er i øvrigt en ændring, der er blevet positivt modtaget f.eks. i IT-branchen, hvor man netop har efterlyst ændringer som dem, der nu foreslås her.
Rasmus Stoklund (S), 2026-01-28:
Det er dér – og der kommer jeg jo til at gentage mig selv en smule, fordi jeg bliver stillet det samme spørgsmål igen og igen, både andre onsdage og i dag – hvor jeg hæfter mig ved, at det ifølge en ekspert som Jonas Christoffersen faktisk havde været muligt at udvise i sin tid.
Peder Hvelplund (EL), 2024-11-20:
Det er ikke et spørgsmål om, at man skal spille fandango eller man skal komme med store armbevægelser eller andet, men når man bruger en begrundelse, som præcis relaterer til, at det skal være i overensstemmelse med EU-retten, hvad er det så, der ligger til grund for den bekymring?
Liselott Blixt (DF), 2015-02-26:
Jeg ved, vi har taget et lille skridt ad gangen, og det her er selvfølgelig også et skridt på vejen mod at gøre det bedre for nogle grupper, og vi har ved satspuljeprojekter afsat penge til, at der skal være 24-7-akutenheder rundtomkring i kommunerne; der skal være løsninger, der gør, at kommunen kan reagere, når man ser, at der er nogle, der er på vej ud i en krise, men det er jo kun projekter.
Kasper Sand Kjær (S), 2023-04-28:
Jeg synes, at et af de områder, hvor vi måske nogle gange ikke står det samme sted – og det kan jo så være, ordføreren kan opklare det nu – er i det her spørgsmål: Når man er kommet til Danmark og har fået midlertidigt ophold i Danmark, fordi man har et beskyttelsesbehov, og det beskyttelsesbehov så ophører, fordi der dér, hvor man er flygtet fra, ikke længere er krig eller grund til at frygte for sit liv, skal man så vende tilbage igen?
Liselott Blixt (DF), 2013-12-19:
Jeg vil spørge ordføreren, om ordføreren har læst høringssvarene, og om ordføreren er bekymret over det samme eller bare igen tilbageviser det, når vi ser, at Kræftens Bekæmpelse skriver: »Erfaringer viser, at mange kroniske patienter kan have vanskeligt ved at tegne rejseforsikringer på lige vilkår.«